Document ID: 31996R1823

NEUVOSTON ASETUS (EY) N:o 1823/96,
annettu 16 päivänä syyskuuta 1996,
tiettyjä kalastustuotteita koskevien yhteisön autonomisten tariffikiintiöiden avaamisesta ja hoidosta (vuoden 1996 toinen sarja)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 28 artiklan,
ottaa huomioon komission ehdotuksen,
sekä katsoo, että
tiettyjen lajien kokonaisia kaloja tai kalafileitä koskevat yhteisön hankinnat ovat tällä hetkellä riippuvaisia kolmansista maista tulevasta tuonnista; on yhteisön edun mukaista suspendoida osittain tai kokonaan kyseisiin tuotteisiin sovellettavat tullit määrältään riittävien yhteisön tariffikiintiöiden rajoissa; sen varmistamiseksi, että yhteisön kyseisen tuotannon tulevaisuudennäkymiä ei vaaranneta ja että käyttäjäteollisuuden riittävät hankinnat voidaan taata, olisi avattava kyseiset tariffikiintiöt vuoden 1996 loppuun saakka,
neuvosto on avannut asetuksella (EY) N:o 789/96 (1) autonomisen tariffikiintiön tietyille kalastustuotteille vuodeksi 1996,
olisi taattava erityisesti kaikille yhteisön tuojille tasapuolinen ja jatkuva mahdollisuus käyttää kyseisiä kiintiöitä ja taattava näitä kiintiöitä varten säädettyjen tullien keskeytymätön soveltaminen kyseisten tuotteiden tuonnissa kaikkiin jäsenvaltioihin kiintiöiden täyttymiseen saakka, ja
yhteisön tehtävänä on päättää tariffikiintiöiden avaamisesta yksipuolisesti; mikään ei kuitenkaan estä sitä, että näiden kiintiöiden yhteisen hoidon tehokkuuden varmistamiseksi jäsenvaltioille annetaan lupa lukea kiintiöihin tarvitsemansa tosiasiallisia tuonteja vastaavat määrät; tällainen hoitotapa edellyttää kuitenkin tiivistä yhteistyötä jäsenvaltioiden ja komission välillä, koska komission olisi erityisesti voitava seurata kiintiöiden kokonaismäärien täyttymistä ja ilmoittaa siitä jäsenvaltioille,
ON ANTANUT TÄMÄN ASETUKSEN:
1 artikla
1. Liitteessä esitettyjen tuotteiden tuontiin sovellettavat tullit suspendoidaan yhteisön tariffikiintiöiden rajoissa kullekin tuotteelle ilmoitetulle tasolle 1 päivästä syyskuuta 1996 alkaen 31 päivään joulukuuta 1996.
2. Kyseisten tuotteiden tuonti voidaan lukea 1 kohdassa tarkoitettuihin kiintiöihin ainoastaan, jos jäsenvaltioiden yhteisestä kalastus- ja vesiviljelytuotealan markkinajärjestelystä 17 päivänä joulukuuta 1992 annetun neuvoston asetuksen (ETY) N:o 3759/92 (2) 22 artiklan mukaisesti vahvistama vapaasti rajalla -hinta on vähintään yhtä suuri kuin kyseisten tuotteiden tai tuoteluokkien viitehinta, jonka yhteisö on vahvistanut tai vahvistaa.
2 artikla
Komissio hoitaa 1 artiklassa tarkoitettuja tariffikiintiöitä ja se voi toteuttaa tarpeelliset hallinnolliset toimenpiteet tehokkaan hoidon varmistamiseksi.
3 artikla
Jos tuoja esittää jäsenvaltiossa vapaaseen liikkeeseen luovutusta koskevan ilmoituksen, jossa on etuuskohtelun myöntämistä koskeva hakemus tässä asetuksessa tarkoitetulle tuotteelle, ja jos tulliviranomaiset vastaanottavat tämän ilmoituksen, kyseisen jäsenvaltion on luettava komissiolle lähetettävällä tiedonannolla tarvettaan vastaava määrä kiintiön kokonaismäärään.
Kiintiöön lukemista koskevat hakemukset, joissa on ilmoitettu mainittujen ilmoitusten vastaanottamispäivä, on lähetettävä viivytyksettä komissiolle.
Komissio antaa luvan kiintiöön lukemiseen sen päivän perusteella, jona kyseisen jäsenvaltion tulliviranomaiset ovat vastaanottaneet vapaaseen liikkeeseen luovutusta koskevat ilmoitukset, siltä osin kuin käytettävissä oleva määrä sen sallii.
Jos jäsenvaltio ei käytä kiintiöön luettuja määriä, sen on palautettava ne kiintiön kokonaismäärään mahdollisimman pian.
Jos haetut määrät ylittävät kiintiössä käytettävissä olevan määrän, jako suoritetaan hakemusten mukaisessa suhteessa. Komissio ilmoittaa tehdyistä kiintiöön lukemisista jäsenvaltioille.
4 artikla
Jokaisen jäsenvaltion on taattava kyseisten tuotteiden tuojille tasapuolinen ja jatkuva mahdollisuus käyttää kiintiöitä, jos niissä käytettävissä oleva määrä sen sallii.
5 artikla
Jäsenvaltiot ja komissio toimivat tiiviissä yhteistyössä varmistaakseen tämän asetuksen noudattamisen.
6 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä syyskuuta 1996.

Labels: 3
6